Afectats pel foc de l'Ebre tallen la C-12 i aniran en marxa lenta a Barcelona\nActualitzada 05/08/2019 a les 09:22\nDes de Lleida fins a la conselleria d’Agricultura, el dimecres 14 d’agost\n© Al voltant de 100 afectats van tallar ahir la carretera C-12 a Flix, amb pancartes i tractors durant una hora i mitja.\nEls agricultors afectats pel gran incendi de la Ribera d’Ebre del mes de juny passat faran una marxa lenta des de Lleida fins al departament d’Agricultura a Barcelona per l’autovia A-2 dimecres de la setmana que ve, 14 d’agost. Critiquen que els ajuts no es donin de manera individual i es prioritzin els boscos.\nMés d’un centenar de persones van tallar per segon diumenge consecutiu amb tractors i pancartes la carretera C-12 a Flix durant una hora i mitja per demanar al departament d’Agricultura que ofereixi ajuts directes a tots els agricultors que es van veure afectats per l’incendi del mes de juny passat de la Ribera d’Ebre i Ponent, que va calcinar unes 5.000 hectàrees, i en protesta per les mesures del pla de xoc que va impulsar dijous passat. “El que necessitem és que des de la conselleria es posin en contacte directament amb els propietaris i que els ofereixin uns ajuts directes, que els permetin tirar endavant les explotacions, i aquestes mesures les necessitem ja, no al setembre”, va assegurar el president de l’Asociació Agrària de Joves Agricultors (Asaja) de Lleida, Pere Roqué. Així mateix també va anunciar que els afectats pel foc efectuaran una marxa lenta amb cotxes i tractors des de Lleida fins a la conselleria d’Agricultura a la ciutat de Barcelona per l’autovia A-2 el dimecres de la setmana que ve, 14 d’agost. En la mateixa línia es va expressar l’alcalde de Bovera, Òscar Acero, que va assegurar que “està molt bé que les institucions es gastin els diners a netejar i condicionar els boscos cremats, però els agricultors de Bovera vivim de les oliveres, i és allà on haurien de posar èmfasi”. Per la seua part el tinent d’alcalde de Maials, Joan Segura, va criticar la conselleria d’Agricultura per “pensar més en els boscos que en els pagesos. Estan desprestigiant el territori d’una manera increïble i això no ho podem permetre. No pararem fins que ens donin els ajuts que ens pertoquen”.\nEn aquest segon tall no van participar autoritats de la comarca de Tarragona principalment afectada per l’incendi de la Ribera d’Ebre, però sí diversos agricultors afectats d’alguns municipis com la Palma d’Ebre, Flix, o la Torre de l’Espanyol, entre d’altres. El gran incendi de l’Ebre va calcinar al voltant de 1.933 hectàrees i va afectar 190 propietaris de Ponent d’explotacions agràries de Maials, Llardecans, Bovera i la Granadella, segons l’última estimació de danys delcarats.\n"Volem que vinguin fins a Bovera i ens diguin quins ajuts ens donaran"\nEn aquest segon diumenge consecutiu de talls i protestes a la carretera C-12 per la falta d’ajuts després de l’incendi de la Ribera d’Ebre van participar diversos agricultors de diferents municipis, entre els quals hi havia alguns de Bovera (les Garrigues) que asseguraven que estan desemparats, i sense prou ajuda per mantenir a la superfície les seues explotacions.\n“El que volem és que des de la conselleria d’Agricultura vingui algú, finca per finca, a quantificar els danys que s’han produït i abonin els ajuts corresponents de manera immediata”, va explicar un dels afectats, Ramon Guiu, que va perdre més de deu hectàrees d’olivera. Així mateix també asseguren que des de l’extinció del foc, estan fent-se càrrec ells mateixos amb els seus diners de les despeses que suposa netejar els camps i finques. “Un crèdit amb uns interessos baixos, per molt que sigui la Generalitat qui els pagui, no ens serveix de res, ens deixa en la mateixa situació, són els ajuts a fons perdut l’únic que pot salvar les nostres explotacions”, va sentenciar Guiu.\nConcretament l’incendi va calcinar gairebé mil hectàrees al municipi de Bovera i va afectar un total de 41 propietaris. De les 1.933 hectàrees que va cremar l’incendi a Ponent, 1.187 són d’oliveres, 65 d’ametllers, 167 de bosc i 514 d’altres terrenys.


Sfamília: de gener 2017\nRebrota el clericalisme?\nPotser sí. Hem de vigilar. S’estan produint actituds clericals autoritàries que caldria reconduir cap a actituds més participatives, quedant ben clar que els clergues no podem obviar les nostres responsabilitats, derivades del sagrament de l’orde que hem rebut. També els laics han de fer l’esforç de participar més activament i assumir més responsabilitats en la marxa de l’Església.\nEl papa Francesc advertia el passat 24 d’octubre:\n“El clericalisme, que és un dels mals més seriosos que té l’Església, l’allunya de la pobresa. El clericalisme és ric i, si no és ric en diners, és ric en supèrbia, però és ric. En el clericalisme hi ha una afecció a la possessió”.\nAprofito l’avinentesa d’aquest comentari per agrair la tasca eficaç d’un gran nombre de laics de la nostra parròquia. Ajudeu els vostres pastors a actuar amb un bon equilibri entre autoritat i fraternitat. Recordem “(....) tots vosaltres sou germans, ni doneu a ningú el nom de "pare" aquí a la terra, perquè de pare només en teniu un, que és el del cel” (Mt 23,8c-9)\nJosep Esplugas, rector\nPublicat per Sfamília a dissabte, de gener 07, 2017 Cap comentari:\nEtiquetes de comentaris: La veu del pastor, Reflexions


Diferents jocs i complemets artesans de roba, pels nens fets a mà - ArtesaniaTartaruga\n> Pels nens>Jocs i altres\nPlumier enrotllable artesanal de roba de...\nAquest plumier plegable pels nens, és artesà i està fet amb roba de cotó estampada. La part interior te 7 butxaques per posar de forma ordenada els llapissos, la regla,... d'aquesta manera tindran tot el material a la vista per poder-lo utilitzar. Quan acabin el poden recollir fàcilment i portar enrotllat. EL PREU INCLOU LLAPISSOS DE COLORS....\nEstoig plegable per llapissos fet a mà\nAquest estoig plegable pels llapissos, és artesà i està fet de roba de cotó. A la part interior te 7 butxaques per posar de forma ordenada els llapissos, la regla,... d'aquesta manera tindran tot el material a la vista per poder-lo utilitzar. Quan acabin el poden recollir fàcilment i portar enrotllat on vulguin, ocupant poc espai. PORTA LLAPISSOS DE...\nPer tothom (18)\nIndividual amb animals de la granja


Síndrome de Pierre Robin en nadons | Fissures Palatines i Llavi Leporí\nHome > Síndrome de Pierre Robin\nSíndrome de Pierre Robin és l’associació en un nounat de tres signes: una fissura palatina, barbeta petita (retrogenes) (foto 1) i una caiguda posterior de la llengua (glossoptosis lingual o ptosis).\nDurant el desenvolupament del fetus la llengua està en posició vertical i desprès baixa. Si hi ha una manca de disminució motriu la llengua es queda vertical (ptosi lingual) es queda entre les crestes palatines i el paladar no es tanca, la fissura palatina és en arc romànic, conserva l’empremta de la llengua ( Foto 2). La caiguda de la llengua cap enrere provoca una falta d’estimulació del creixement mandibular (retrogenes).\nEquips de recerca a França han demostrat l’origen genètic del SPR (INSERM U781) i a Escòcia. Seqüències no codificades del genoma actuen sobre un gen del creixement mandibular (gen Sox9 en el cromosoma 17).\nAquest síndrome té conseqüències en l’alimentació i la respiració. Hi ha diversos estats de gravetat, i per cada estat hi ha un tractament adequat: la posició sobre el ventre, una sonda amb oxigen, ajuden al nen a respirar millor. En casos severs, s’ha de posar una sonda nasofaríngia que permet oxigenar al nadó correctament (foto 3). De la mateixa manera, si es prefereix el biberó per alimentar al nen, de vegades pot ser necessari utilitzar una sonda d’alimentació gàstrica. Es necessita una atenció i cura en el servei neonatal durant algunes setmanes.\nLa cirurgia de la fissura palatina es fa entre els 4 i 6 mesos. El paladar es tanca igual que qualsevol nen amb fissura palatina (veure cirurgia del paladar). El creixement de la mandíbula més tard s’estimula pel mètode d’alimentació, prenent el biberó, la masticació.\nVista lateral d’un nen amb mandibulia retro\nPaladar per la neteja\nLa llengua augmenta al paladar i obstrueix el sistema respiratori\nTub nano faringe al seu lloc


EL BITLLET | Tió, no cagatió\nImatge d'arxiu del Tió de Sant Salvador, al bosquet a tocar de la rotonda de Sant Ramon. | AVV Sant Salvador\nTió, no cagatió\nper Adrià Morte Masfarné dimecres, 18 de desembre 2019 - 06:00h\nDurant aquests dies les xarxes socials s’omplen de fotografies i vídeos de tions. De petit, almenys a casa meva, el tió arribava fins al timbre de la porta i en altres ocasions ens el trobàvem a l’ascensor. Ara, s’està posant de moda anar-lo a buscar directament a la muntanya i fer-li estalviar el trajecte fins a la ciutat o al poble. Bé, imagino que amb l’enrenou de carreteres i el sistema de transport públic actual més d’una persona li està fent un favor. De fet, fa uns dies vaig estar d’excursió als boscos de Poblet i vam trobar moltíssimes famílies buscant el seu tió. A Reus també se'n van poder veure molts aquest darrer cap de setmana a la novena Trobada de Tions d'arreu de Catalunya que organitza l'escola La Vitxeta.\nEn tot cas, escric aquest bitllet perquè un any més em trobo amb gent que canvia el nom del tió pel de cagatió. No. No ens equivoquem. Un respecte pel tió si us plau. El nom correcte del tronc que atonyinem a cops de bastó per tal que ens cagui regals és el tió. Un cop arriba a casa, ens encarreguem de donar-li menjar, tapar-lo amb una manta perquè no passi fred a la nit i quan toca, el fem cagar tot cantant una cançó tradicional.\nÉs aquesta acció, la de fer-lo cagar, que s’anomena ‘el cagatió’. Un dels actes nadalencs més populars i per excel·lència dels catalans. Per tant, és incorrecte utilitzar l’expressió «’el cagatió’ ha arribat a casa» o «anem a buscar ‘el cagatió’ al bosc». De ben segur, que si l’anomenem correctament el tió ens ho agrairà i ens cagarà més regals. I si no, ja ho sabeu. Només cal picar ben fort i cantar «caga tió si no et donaré un cop de bastó!».\nMentrestant, el millor que podem fer és cuidar-lo i alimentar-lo bé per tal que estigui ben preparat quan arribi el dia de fer-lo cagar. Sigui per Nadal, Sant Esteve o en qualsevol altre moment. I és que no hi ha res com mantenir vives les nostres tradicions. Visca el tió!\nRossend Escolà Cubells i Maties Palau Ferré: dos pintors excel·lents amb biografia\nEL BITLLET | Agafant-se a la taula de salvació


BDBH – 27 FEBRER 2020 | Nova Ràdio Lloret\nPer Nova Ràdio Lloret | El 27 de febrer de 2020 |\nObrim el programa informatiu matinal de Nova Ràdio Lloret, aquest dijous, amb el front comú que fa Lloret de Mar i 5 municipis més de la Selva Marítima i Alt Maresme per solucionar les destrosses del temporal Glòria. Un mes després del temporal, els representants de Lloret, Blanes, Tossa, Malgrat, Tordera i Palafolls reclamen “celeritat i compromís” a la Generalitat i Estat espanyol per solucionar problemes “greus” als passejos marítims, en les connexions de tren i per carretera o bé a l’entorn del riu Tordera.\nEls sis municipis han oferta aquest dimecres una roda de premsa conjunta. En l’acte, Jaume Dulsat ha destacat que és “absolutament necessària una resposta urgent” per part de les administracions supramunicipals. La finalitat és solucionar els problemes d’un territori, que aglutina més de 130.000 residents i acull més de 2 milions de turistes cada any.\nEn el cas de Lloret, el temporal Glòria va afectar especialment la primera línia de mar. El dany més greu ha estat al passeig de Fenals, on hi ha un esvoranc de 30 metres lineals. Jaume Dulsat es queixa que l’Estat, que n’és l’administració competent, no respon, 5 setmanes després del temporal. L’escoltem demanant les corresponents actuacions.\nEntrevista a Alfons Sánchez, coordinador de l’Assemblea Nacional Catalana de Lloret, que amb el suport de la Taula per la República, organitza aquest dissabte el viatge en bus fins a Perpinyà, per participar en l’acte amb Carles Puigdemont.\nEntrevista a Alberto Terradas, president provincial de VOX a Girona, perquè la formació política posarà una parada informativa aquest dissabte a Lloret.\nEntrevista a Xavi Flores, regidor de Patrimoni Cultural, sobre el carnet del MUSEU OBERT DE LLORET, que dona als veïns accés gratuït als equipaments culturals de la vila, ja es pot obtenir de manera virtual a través de l’aplicació LLORET SMART.\nEntrevista a Joan Moret, president del Cine Club Adler, ja que aquesta nit hi ha sessió de cineclub, amb la projecció de EL VIATGE DE LA MARTA, de Neus Ballús. I diumenge hi ha passi infantil.\nAcabem parlant dels premis del Carnaval de Blanes, ja que ELS ENCANTATS -guanyadors de la rua de Lloret de Mar- han quedat 4rts en la categoria de carrosses foranies i cinquens en l’apartat de comparses de la població veïna.


Bon balanç turístic de l'estiu al Pirineu, amb un nou rècord de visitants — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / Bon balanç turístic de l'estiu al Pirineu, amb un nou rècord de visitants\nBon balanç turístic de l'estiu al Pirineu, amb un nou rècord de visitants\nEl Patronat de Turisme de la Diputació xifra en 645.000 el nombre de visites, que han deixat 1.750.000 pernoctacions. L'objectiu del sector és augmentar els dies d'estada al territori\nEl Pirineu ha tancat la temporada d'estiu per setè any consecutiu amb un rècord històric respecte al nombre de viatges i s'ha mantingut el mateix nombre de pernoctacions que l'estiu de l'any passat, considerat com el millor des que es recopilen dades.\nSegons el balanç presentat pel Patronat de Turisme de la Diputació de Lleida, la demarcació ha registrat un 5% més de viatgers, que de mitjana han fet, tanmateix, estades més curtes que l'any passat. Això, en dades, es tradueix en el fet que han visitat el territori uns 645.000 turistes, que han fet al voltant d'1.750.000 pernoctacions en establiments de turisme reglat i no reglat, al marge de les segones residències. El sector dels esports d'aventura i turisme actiu ha tancat la campanya amb una previsió d'increment d'entre el 3 i el 5% de serveis contractats.\nL'augment de l'ocupació turística ha estat d'un 5% respecte al nombre de viatgers, mentre que les pernoctacions experimenten un lleuger descens (0,5%) respecte de l'estiu de 2018. La vicepresidenta del Patronat de Turisme, Rosa Pujol, ha valorat de manera molt positiva els resultats i ha manifestat la necessitat de continuar treballant per augmentar l'arribada de turistes, tant a nivell nacional (la resta de Catalunya segueix representant la majoria de visitants) com internacional. Pujol ha subratllat que cal generar "iniciatives destinades a allargar més l'estada".\nEls hotels lideren el creixement\nMalgrat que els resultats ofereixen en el seu conjunt un balanç positiu, des del Patronat se subratlla que el sector de l'hoteleria és el que manté per segon any consecutiu un creixement més important. Nogensmenys, els hotels i els càmpings representen el gruix principal de l'oferta, amb 19.762 i 22.581 places respectivament. De la seva banda, el turisme rural ofereix enguany 4.791 places; i els apartaments turístics, 674.\nEl sector turístic a Ponent i el Pirineu manté des de l'any 2013 una tendència de creixement positiu. L'any 2018 va tancar amb un rècord històric respecte al nombre de viatgers i de pernoctacions, amb un creixement del 9,27% per sobre de l'any anterior. El 2017 va tancar amb un increment d'un 6,4%. El 2016 va cloure amb un augment del 12% més de turistes i de pernoctacions que l'estiu de 2015, i aquest darrer, al seu torn, va ser millor que el 2014 amb un 4,37% més.\nMés turistes estrangers\nTambé el turisme estranger continua marcant enguany un creixement: 10,2% més de viatgers i 6,4% més de pernoctacions respecte del 2018. Actualment els visitants de fora de l'Estat ja representen quasi un de cada cinc turistes (18%) i el 16% de les pernoctacions d'estiu. I de gener a agost han augmentat un 2,27% si es compara amb el mateix període de l'any passat.


El fiscal acusa de desobediència un regidor de Badalona\nPRIMER JUDICI DEL PROCÉS\nEl fiscal acusa un regidor de Badalona de coaccionar policies locals per l'1-O\nEl que va ser tinent d'alcalde de Badalona, Jose Téllez, va agafar d'un cotxe patrulla els cartells decomissats pel referèndum .\nL'acusat ha assegurat que ell va actuar de "mediador" entre els agents i un grup d'activistes independentistes\nBarcelona - Dijous, 10/01/2019 - 14:53\nLa fiscalia ha acusat aquest dijous el regidor i extinent d’alcalde de Badalona, Jose Téllez, d’"aprofitar-se del seu càrrec" i d’actuar de forma "coactiva" a l’exigir el 25 de setembre del 2017 a agents de la Guàrdia Urbana d’aquesta localitat que tornés a un grup d’activistes cartells de propaganda que, al seu entendre, estaven vinculats al referèndum unilateral de l’1-O. L’acusació pública ha reclamat per al regidor sis mesos de presó i inhabilitació per un delicte de desobediència greu. La defensa ha sol·licitat l’absolució. El judici ha quedat vist per a sentència en un jutjat de la Ciutat de la Justícia de Barcelona.\nEls fets es remunten a les 23.25 hores del 25 de setembre del 2017, dies abans de l’1-0, quan un grup de cinc activistes independentistes estaven penjant cartells amb la llegenda "Hola Europa", "Hola República", "Hola nou país" i l’anagrama "Sí". Una patrulla de la Guàrdia Urbana de Badalona va topar amb aquesta acció i va requisar als simpatitzants sobiranistes 45 cartells i sis paquets de brida de plàstic. Mentre els agents confeccionaven l’acta del decomís, el grup es va anar fent cada vegada més nombrós, fins a arribar a una vintena, entre els quals hi havia el president d’Òmnium Cultural, Jordi Cuixart, empresonat per la causa del procés. Els ànims es van anar caldejant i, fins i tot, algunes persones van començar a insultar els membres de la policia local. "Sous uns feixistes, uns lladres", "no teniu vergonya", els van cridar.\nTéllez havia arribat al lloc mentre els agents aixecaven l’acta. Segons ha declarat, estava cap a casa seva amb bicicleta amb una amiga quan va topar amb l’actuació policial. Es va acostar on eren els guàrdies urbans per saber què estava passant. La fiscalia afirma que va exigir als policies locals que tornessin els cartells als activistes, mentre que l’acusat ha recalcat que ell només va pretendre actuar de "mediador" per calmar els ànims i "garantir la llibertat d’expressió". Com que els agents li van dir que no podien entregar els cartells als congregats, el que llavors era tinent d’alcalde es va acostar al cotxe patrulla i els va agafar del maleter, que estava obert, i els va repartir entre els activistes que, al crit d’"hem guanyat, visca la República" es van allunyar de la zona.\nTéllez ha negat que exigís res als agents i ha recordat que la que en aquells dies era alcaldessa de Badalona havia remès una queixa a la fiscalia al·legant que a la policia local no se li podia atribuir la funció de confiscar el material vinculat al referèndum unilateral que havia sigut prohibit pel Tribunal Constitucional. Els tres agents que van actuar han detallat que ells es van limitar a complir amb la instrucció de la fiscalia de requisar la propaganda de l’1-0 i van insistir que el regidor els va comminar a entregar als activistes els cartells.\nUn regidor de Badalona torna a Òmnium material del referèndum requisat per la policia local\nTemes: Referèndum a Catalunya


El Dr. Francesc Pallisó presidirà la Societat Catalana de Cirurgia Ortopèdica i Traumatologia | Avantmèdic\nAvantmèdic 29 juny 2021 2'\nEl Dr. Francesc Pallisó, durant la celebració del congrés els dies 17 i 18 de juny a la seu de l'Acadèmia de Ciències Mèdiques de Catalunya i Balears, va ser elegit president de la Societat Catalana de Cirurgia Ortopèdica i Traumatologia (SCCOT).\nEl Dr. Pallisó és nascut i resident a Montblanc, ha desenvolupat la major part de la seva vida professional a Lleida i actualment forma part de l’equip d’especialistes en Traumatologia i Cirurgia Ortopèdica d'Avantmèdic. Serà el primer president de la SCCOT de fora de l’àrea metropolitana de Barcelona després de noranta anys d’història. La seva fundació data del març de 1931 i avui dia compta amb prop de 900 associats.\nEl doctor és llicenciat en medicina i cirurgia per la Universitat de Barcelona. Es va formar en l'especialitat de Traumatologia i Cirurgia Ortopèdica a l'hospital Clínic de Barcelona. Després d'estar un any a l'hospital de Calella ja com a facultatiu especialista, es va incorporar a l'equip de Traumatologia de l'hospital universitari Arnau de Vilanova de Lleida i després a l'hospital universitari Santa Maria, on ha desenvolupat la seva activitat professional com a cap de servei, director assistencial, director d'atenció especialitzada, i des de fa catorze anys, com a director de l'aparell locomotor i cap de servei. També és doctor i professor associat al departament de cirurgia de la Universitat de Lleida.\nAQUAH, Avantmèdic, Cirurgia, Cirurgia General i Digestiva I Instal·lacions\nAQUAH la nova Àrea Quirúrgica amb Atenció Hospitalària d’Avantmèdic, ja està preparada per a la seva posada en servei. La Direcció d’Avantmèdic es complau a comunicar-vos la imminent posada en marxa del nou espai quirúrgic AQUAH, que ... [+]\nEl Dr. Pallisó, del quadre de facultatius d’Avantmèdic, practica la primera artroscòpia de maluc a Lleida\nEl provincial realitza la primera artroscòpia de maluc a Lleida L’Hospital Santa Maria de Lleida va realitzar ahir la primera artroscòpia de maluc, una operació que permet intervenir la zona sense necessitat d’una actuació quir... [+]\nEl Dr. Pallisó, del quadre de facultatius d’Avantmèdic, practica el primer implant de pròtesi d’espatlla\nL’Hospital Santa Maria estrena una pròtesi d’espatlla que recupera la mobilitat del braç El servei de traumatologia de l’Hospital de Santa Maria, que encapçala el doctor Francesc Pallisó, ha començat a implantar un nou m... [+]\n05 març, 2009


Sobre el conveni entre la UE Sant Andreu i el FC Barcelona | Andreuenc\nOpinióJordi Petit 10/12/2016\nSorprenent ha estat la decisió de la UE Sant Andreu de signar un acord pel futbol base amb el FC Barcelona. No sé realment quin benefici treurem d’això. El Barça, en canvi, el de sempre: agafar-nos jugadors de la cantera per aprofitar-los ells en comptes de nosaltres. Sí, sé que molts direu que hi haurà una compensació econòmica però, realment val la pena? Quant pagaran? Cal pensar que des de que hi va haver els problemes amb els fitxatges de menors, tot es mira més, i potser no calia aquest acord.\nEl futbol base ha de ser la pedra angular del nostre club i s’ha de protegir i cuidar. Sé que aquesta última cosa no s’ha aconseguit del tot mai. Jo, personalment vaig estar en la directiva gairebé quatre anys i mig, i durant aquell temps tampoc vam aconseguir resoldre aquest problema. No era la meva àrea però com a directiu, assumeixo la meva part de responsabilitat en la nostra obligació com entitat de protegir el futbol base. Per això, en sentir la notícia em vaig sorprendre, no ho recolzo, s’ha de protegir el futbol base, no malvendre’l a un altre club.\nCara a la galeria queda molt bé però la realitat és que el Barça no dóna mai res gratis i al Sant Andreu històricament menys. Molts pensareu que encara estic dolgut per la piscina de Nolito al Miniestadi que ens va costar un ascens a Segona Divisió, però no és això. Nosaltres vam tirar el partit de tornada al no marcar un gol, la culpa va ser nostra.\nLa primera intromissió que tenim documentada en el camí del Sant Andreu per part del Barcelona va ser amb el fitxatge el 1923 del porter hongarès Ferenz Platko. Lluís Montell, president de l’Avenç Esportiu tenia uns coneguts hongaresos que treballaven a Sant Andreu i gràcies a ells, el porter arribà a Barcelona per jugar a l’Avenç a canvi d’un treball de mecànic on anava a guanyar 500 pessetes. Gamper, que buscava un porter i l’havia vist jugar en un amistós contra el Barcelona s’hi va ficar pel mig provocant una disputa amb Montell, qui va assegurar que no era el primer enfrontament amb Gamper i el Barcelona, tot i que nosaltres no n’hem trobat publicats d’anteriors.\nPensareu que Platko preferia jugar a Primera i no a Tercera, però és que la temporada 1922-1923, el Sant Andreu jugava a la mateixa categoria que el Barcelona, al campionat regional de primera categoria. Anys després, Pep Planas o el propi Mariano Martín van deixar les files andreuenques per anar al FC Barcelona tot i que mai van oblidar al seu club.\nAmb el campionat de Tercera Divisió de 1950, el Sant Andreu va pujar per primer cop a Segona Divisió. Per tenir un projecte amb cara i ulls, va demanar ajuda als equips catalans de Primera per tal de fer un equip en condicions. Qui va ajudar, el Barcelona? No, va ser l’Espanyol, gràcies al qual durant tres anys l’equip va fer bon paper a la categoria de plata, fins que es va baixar per problemes econòmics en retirar finalment els blanc-i-blaus la seva ajuda.\nLa lliga de 1969 ens va donar de nou l’ascens a Segona, i novament va ser l’Espanyol qui va ajudar al Sant Andreu. El Barcelona en canvi, absorbia el 1970 a l’històric rival del poble, l’Atlètic de Catalunya (fins el 1965 anomenat CD Fabra i Coats) i fundava el Barcelona Atlètic que va passar a jugar al Camp de la Fabra i Coats.\nEntre 1974 i 1977 els equips van coincidir a Segona Divisió, produint-se autèntics enfrontaments de gran rivalitat però l’escàndol arribà l’1 de juny de 1980 en el camp de la Fabra quan el Barcelona Atlètic no va passar de l’empat a l’última jornada enfront el Díter Zafra extremeny i aquell resultat envià al Sant Andreu a Tercera Divisió. Les males llengües deien que el filial blaugrana no havia fet prou, i per més inri, l’entrenador del Díter Zafra, Ignacio Rojas, era gendre de Josep Seguer, l’antic responsable del filial blaugrana, la polèmica estava servida. Més exemples podrien trobar al llarg de la història d’enfrontaments polèmics entre els dos equips, però futbol és futbol.\nAra bé, les últimes topades amb el Barcelona no han estat esportives, i aquestes ja molesten. La primera va ser la negativa del Barcelona de jugar al Narcís Sala pel centenari del club. Si es volia jugar contra el Barça, havia de ser al Miniestadi i amb els suplents. Gran detall cap a un club centenari. I l’última va ser la de la samarreta.\nDes de 1909 portem lluint els nostres colors, patint en el franquisme un canvi obligat de samarreta i escut, sofrint als camps de Tercera i Segona els insults per defensar els colors de Catalunya i, després, el Barcelona ens copia la samarreta, no tant pel significat de Catalunya que a Nike l’importa ben poc, sinó que per activar la màquina de fer diners. Nosaltres hem defensant els colors del país durant més de 100 anys i ara resulta que el Barça representa a Catalunya de tota la vida? Estem d’acord que la bandera no és només nostra, però les formes no han estat mai les correctes.\nAmb tot això, no entenc el conveni signat. Nosaltres hem d’aspirar a agafar joves talents de clubs més petits, i no ser el club petit que cedeix talents als equips grans. Quin Sant Andreu volem?\nFotografia: Partit fatídic entre el Barcelona Atlètic i el Díter Zafra | Mundo Deportivo\nEtiquetes: Barcelona AtlèticFabra i CoatsFC Barcelonafutbolfutbol basehistòriaMariano MartínPep SalaPlatkoUE Sant Andreu


CaixaBank trasllada gairebé 150 fons de pensions de Barcelona a Madrid\nSegueixen els trasllats de seus\nUna allau de fons de pensions gestionats per CaixaBank ha protagonitzat els trasllats de seus socials d'aquest dijous 1 de març. Segons consta en el Butlletí Oficial del Registre Mercantil (BORME), són gairebé 150 les entitats que han mudat el seu domicili de l'avinguda Diagonal de Barcelona al nombre 37 del Passeig de Recoletos, a Madrid.\nLa Direcció general d'Assegurances aixeca el control sobre Agrupació Mútua\nOntario obliga que els fons de pensions informin sobre criteris de sostenibilitat\nAlguns d'aquests fons pertanyen a 3M, Aigües de Barcelona, Torraspapel, Carburos Metálicos, Grup Total a Espanya, OMY International, Midat Cyclops, Ahorro Navarra, Florplant, Grup Barclays a Espanya, Sanofi-Aventis, Alfa i Servirenta, entre d'altres.\nTambé s'ha registrat el trasllat de seu de CaixaBank Asset Management, que es muda des de la mateixa direcció al número 51 del passeig de la Castellana (Madrid). La gestora d'actius de l'entitat compta amb més de 160 empleats, més de 50.000 milions d'euros sota gestió i la major quota de mercat en fons d'inversió a Espanya, amb un 16,7%.\nUna altra important sortida de Catalunya que s'ha fet oficial aquest dijous ha estat la d'Omnicom Media Group, la divisió per mitjans del gegant global de publicitat, màrqueting i comunicacions corporatives Omnicom Group, que brinda serveis a més de 5.000 clients en més de 100 països. La seva facturació anual supera els 388 milions d'euros i la seva plantilla està formada per més de 116 professionals. Es muda de l'avinguda Diagonal de Barcelona al carrer Mesena de Madrid.\nEntre altres companyies, també ha canviat el seu domicili social de Vilamalla (Girona) a Irun (Guipúscoa) el transportista de mercaderies Olano Catalunya, els ingressos superen els cinc milions anuals.\nAquest dimecres també es va registrar el trasllat de seu de Lleida Serveis Telemàtics (lleida.net), que ja va anunciar la intenció de mudar-se a Madrid el passat mes d'octubre; Catalana Occident Ocupació gener, fons de pensions que segueix al seu grup fins al passeig de la Castellana (Madrid), i Ibéricos Guillén, marca comercialitzadora de pernils amb fàbriques a Guijuelo (Salamanca) que trasllada la seva seu de Barcelona a Madrid.


Publicat per Arxiu Provincial Escola Pia de Catalunya el dia de novembre 25, 2021\nFa uns mesos, a l’article sobre l’aportació escolàpia a l’arqueologia del país, anomenàrem l’escolapi Pere Rimblas Piferrer com un dels impulsors dels estudis de paleontologia a Sabadell i per les descobertes que feu a partir del seguiment de les obres de la línia de ferrocarril que, ara fa una mica més de cent anys, s’estaven fent en aquella població. Avui, però, tocarem una vessant ben diferent del personatge, descoberta arran d’una consulta que ens arribà aquest estiu i que propicià que analitzéssim tot allò que d’ell conservem a l’arxiu.\nPere Rimblas amb uns obrers del ferrocarril a Sabadell i una troballa paleontològica.\nFont: Celià i Gelabert, Laura. Gestió del Patrimoni Paleontològic Català (s XIX‐XXI). Aproximació històrica a partir de l’anàlisi de col∙leccions.\nEl cas és que el Pare Rimblas, després del seu pas per diverses escoles, el 1933 es dirigí als seus superiors per demanar poder gaudir d’un temps de repòs perquè se sentia fatigat mentalment i física, però li fou rebutjat perquè, segons creien, no tenia una conducta moral adequada. I és que Rimblas feia del que comunament anomenem “curandero” (a la documentació apareix eufemísticament que practicava la medicina popular), rebent molta gent tant al col·legi on era com en una consulta que tenia llogada; i, entre la clientela, hi havia moltes dones, cosa que estava molt mal vista en aquells moments.\nEls superiors aprofitaren l’avinentesa per advertir-lo que deixés aquesta ocupació o que seria sancionat, però ell no volgué malgrat aquesta possibilitat. Per intentar apaivagar la tensió cada cop més gran entre el religiós i la Cúria, fou enviat a Vilanova però, pel que es desprèn, el setembre de 1934 marxà sense dir res i faltant a les seves obligacions. A més, se l’acusà d’haver-se endut llibres, fòssils i altres. Per això fou acusat d’apostasia i excomunicat. Tot i així, seguí concelebrant misses, fet que va en contra del dret canònic. Rimblas buscà empara a Roma, adreçant-se en dues ocasions al Pare General, però no n’obtingué resposta.\nDolgut, decidí anar-se’n a Barcelona, on exercí de curandero i continuà fent misses tot i no tenir-ne la capacitat. Allà l’enxampà l’esclat de la Guerra Civil. Sentint-se amenaçat, com la gran majoria de religiosos del país en aquells moments, i sense comptar amb el suport dels escolapis, es posà en contacte amb el Pare General dels Frares Menors Franciscans (OFM) i amb el P. Pacedo, secretari de la Congregació de Religiosos, que li recomanaren fugir a França. Fora ja de Catalunya, anà a Roma, on vivia de fer misses a convents, però quan podien adonar-se que era escolapi i, per tant, demanar-ne referències, aleshores canviava. No passà mai per Sant Pantaleó, la casa general de l'Escola Pia.\nFinalment anà a parar a Marsella on, amb la identitat falsa de Pere Ribalta, amagà les sancions que hi havia en contra seu i es féu passar com un de tants sacerdots que fugien de la persecució a Espanya. Així, aconseguí ser nomenat mossèn auxiliar de la parròquia de Sant Josep i rebre uns diners amb els quals pagava uns deutes, segons es desprèn d’un dels documents. Tenia molt bona consideració per part del mossèn principal i del bisbat.\nTanmateix, el març de 1941 l’Escola Pia s’assabentà d’on era i el Provincial, Manel Bordàs, escriví al bisbe per explicar-li que era un apòstata, que estava excomunicat i sancionat i que, per tant, no podia dir missa. Malgrat la defensa del rector de Sant Josep (que implorava a Bordàs que n’anul·lés les sancions per evitar que morís de gana en no tenir ocupació), com que Rimblas, davant el bisbe, reconegué la seva identitat real i que havia estat excomunicat (tot i no estar d’acord amb la sanció), aquest no tingué més remei que cessar-lo de les seves funcions. Rimblas demanà aleshores la seva regularització, però Bordàs li retragué la seva actuació i li recomanà que demanés l'exclaustració a Roma. El bisbe li digué que l’acceptava i que la demanés per tres anys; passat aquest temps, es comprometia a readmetre’l com a capellà al bisbat i que seria aleshores quan hauria de decidir si continuar a l’orde o bé secularitzar-se.\nNo sabem què passà a partir d’aquell moment, ja que se li perd el rastre documental. No ens torna a aparèixer entre la documentació fins al 1952, quan en una comunicació entre el Pare General (Vicenç Tomek) i el Provincial (Julià Centelles), es comenta, entre d’altres, que l’afer Rimblas havia quedat tancat per part del P. Bordàs i que “nosaltres” (o sia, la institució) no havien de fer-ne res. Sembla que Rimblas havia demanat, de Marsella estant, poder oficiar alguna missa en relació amb els escolapis, o bé que havia fet algun gest per retornar a l’orde; en aquest cas, diuen que ha de presentar els papers del seu bisbe conforme pot celebrar-les. Rimblas morí a Marsella anys més tard sense haver-se reconciliat amb l’Escola Pia.\nI encara una mica més: els fets exposats permeten desmentir una de les històries que corren, encara avui dia, entre els cercles escolapis. El P. Joan Florensa recorda que s’explicava que, quan esclatà la guerra, un grup d’anarquistes baixava per la Ronda Sant Antoni de Barcelona, des de la Plaça Universitat, i que en arribar al carrer Sant Antoni giraren a l’esquerra per entrar cap al Raval. Es deia que el P. Rimblas, que la rumorologia situava entre els membres de la comunitat de Sant Antoni, estava en aquell moment al menjador de la comunitat (aleshores a sobre les arcades de l’església) i que, atemorit per aquell grup, tragué una pistola (no era estrany que alguns escolapis en tinguessin) i els disparà. Aquest, es deia, fou el motiu que provocà l’assalt a l’escola. Tanmateix, ara sabem que, si bé el juliol de 1936 el P. Rimblas era a Barcelona, no mantenia, almenys formalment, cap relació amb l’Escola Pia, i per tant no se li pot atribuir aquest fet.\nAPEPC, Fons Pere Rimblas (08-F0582, caixa 5820) i Fons del Secretari Provincial (03/10).\nEduard Puigventós excomunicació guerra civil Pere Rimblas


Imma Boria, presidenta col•lectiu de Cuina de la Ràpita-Delta de l’Ebre - Gastroteca.cat\nInici>Notícies >La veu del sector >Imma Boria, presidenta col•lectiu de Cuina de la Ràpita-Delta de l’Ebre\nLa gastronomia ocupa una posició molt important en el funcionament de l’economia de les Terres de l’Ebre i gairebé podríem dir que n’és el motor. Però en aquest concepte cal incloure-hi la suma de la restauració i els productors.\nEl primer d’aquests sectors treballa de valent per potenciar la cuina típica d’aquí utilitzant productes de “quilòmetre zero”, és a dir, de les nostres terres. Com a col·lectiu de cuina hem donat a conèixer la gastronomia de la nostra terra en llocs com fires i mercats, tot i que la nostra oferta és tan gran que resulta difícil fer difusió de tots els nostres productes.\nLa cuina que ens distingeix de la resta del territori és la marinera però també els arrossos i les verdures. D’entre els nostres productes, segurament els més coneguts són el marisc i el peix; per exemple, els llagostins, el nostre producte estrella, ja que no tenen el mateix gust els d’aquí que els de fora. Cada zona té els seus plats típics i així mentre a Valls són els calçots, aquí el peix i el marisc són els que donen un valor afegit a la nostra gastronomia.\nM’atreviria a dir que gairebé el 80% del turisme que arriba a Sant Carles de la Ràpita i als voltants ho fa atret per la seva gastronomia malgrat també comptem amb molts llocs per visitar i una àmplia oferta cultural i festiva durant l’any. Des del nostre col·lectiu, tot i el difícil moment que travessem, organitzem activitats contínuament per donar a conèixer la nostra gastronomia com les diades dedicades a la galera, el musclo, el llagostí, l’arròs i la Diada Tasta Mar, entre d’altres. Són convocatòries que han reeixit i aconsegueixen portar clients als restaurants la qual cosa beneficia tan al productor com al restaurador. També crec que el sector necessitaria una major regulació per evitar la competència deslleial.


Eugènia Comas: "Els gossos saben ser feliços i volen que nosaltres també ho siguem amb ells"\nFeliu Sirvent 17:28 01/10/19\namb els ser ho volen gossos\nEugènia Comas amb dos dels seus gossos, a Gréixer/Feliu Sirvent\nVas estudiar psicologia i ets educadora canina? Sí, vaig estudiar psicologia a la Universitat Ramon Llull i després etologia clínica a la Universitat Autònoma. L’etologia és la ciència que estudia el comportament dels animals. A partir d’aquí puc dir que sóc etòloga clínica i educadora canina, després d’haver-me especialitzat fent tot un seguit de formacions.\nQuè fa una educadora canina? Doncs mira, principalment educar els propietaris dels gossos (riu). De fet, quan dones quatre pautes als propietaris i si el problema no és molt greu, els gossos ja canvien de seguida. Has de pensar que ells saben ser feliços i volen que nosaltres també ho siguem amb ells. Allò que nosaltres hem de ser els líders de la manada perquè ens facin cas, és una autèntica bestiesa.\nI a més d’educar els propietaris? D’una banda tenim el que és l’educació de tota la vida, és a dir, el ‘seu’, ‘a terra’, ‘vine’, ‘passeja al costat’... I per una altra banda, quan hi ha problemes més grans, per exemple d’agressivitat o bé de por als estímuls, aleshores els gossos necessiten una teràpia específica. D’això es tracta, bàsicament, la nostra feina.\nHom diu que el gos és el millor amic de l’home o de la dona. És una frase feta? En absolut, és una realitat. Hi ha fets objectius que ens ho demostren cada dia. Els gossos estan sempre i tothora al nostre costat, els muntem una vida perquè els necessitem en l’àmbit emocional i ells estaran sempre agraïts només per això.\nEls gossos han entrat a les comissaries, als hospitals, a les residències de gent gran, treballen amb col·lectius vulnerables... S’està demostrant que els animals ens ajuden molt en l’àmbit psicològic a ser millors persones, a valorar i apreciar els petits detalls. Els gossos t’estimen tal com ets, no et demanen explicacions, no et jutgen. També ens faciliten moltes feines de risc, és increïble el que pot fer un gos amb la seva capacitat olfactiva!\nEl teu projecte de vida t’ha portat al Pirineu… Des de petita que estiuejo a la Cerdanya, a Queixans i Urús. Quan, ara fa cinc anys, em va sorgir l’oportunitat de viure-hi tot l’any, no m’ho vaig pensar. Ara dedico el meu temps a l’empresa d’etologia del ‘Grup Cap i Cua’, amb la meva companya Mar. En el nostre entorn rural pirinenc encara costa una mica fer entendre que el gos és un més de la família i perdura massa allò que és la bèstia i si no es porta bé, se l’estaca. A part d’això, comparteixo el projecte rural de ramaderia i agricultura amb la meva parella. Estar amb els animals, a l’entorn natural, és el que més m’agrada.\nVas crear una associació... Amb l’Anna, una companya de Puigcerdà, vam crear l’Associació SOS Animals Cerdanya, per tal de donar una resposta efectiva a l’abandonament de gats i gossos. Treballem perquè no sigui tan fàcil abandonar i criar i per evitar la superpoblació. El nostre objectiu, a llarg termini, contemplaria tenir una protectora i poder refugiar aquests animals.\nL’estima per als animals et va portar a la psicologia o a l’inrevés? De fet vaig estudiar psicologia per després fer psicologia dels animals, així de clar. Vaig pensar que la psicologia humana era el pilar per després entendre els altres animals. Per això vaig fer psicologia, per ells, pels animals.\nCom ho veus això de viure a la Cerdanya tot l’any? Ho veig molt bé. És un plaer gaudir de la natura al cent per cent, però també és veritat que t’ha d’agradar la solitud i no tenir les coses tant a l’abast. Viure aquí és molt agraït i t’acostumes ràpidament a la tranquil·litat. Crec que mai més no tornaré a viure en el caos d’una gran ciutat.\nMarta Faure: “L’empatia entre el físio i el pacient és fonamental”


Cinema Montgrí - Pàgina 35 de 44 - Cartellera de Torroella de Montgrí\nSINOPSIEn Bob Esponja i els seus amics han de trobar la pàgina d’un llibre màgic que ha robat un pirata. Per aconseguir-ho han de sortir de l’aigua i transformar-se.SUPERDIVERTIDA\nApta Thriller judicial 122 min\nSINOPSI:Importants institucions alemanyes i alguns membres del govern, estan involucrats en una conspiració, la fi de la qual és encobrir els crims de responsables nazis durant la Segona Guerra MundialUn drama judicial d’emocions contingudes, pulcre i amb estil.\nBasat en fets reals, és un relat intel·ligent i interessant sobre l’intent d’un ambiciós jove fiscal de portar uns criminals de guerra davant la justícia.\nSINOPSILifi és una gallina ponedora confinada en una granja. Un dia aconsegueix escapar del seu amo i es refugia a la selva. Per accident, acaba adoptant un aneguet orfe. Junts emprendran un viatge per la natura a la recerca del seu destí i la seva llibertat.Premi a la millor pel·lícula d’animació del Festival de Sitges. Se l’ha comparada amb els grans clàssics de Disney.\n11 Anys Biopic 123 min\nINTÈRPRETSEddie Redmayne, Felicity Jones, Charlie Cox\nSINOPSI Amb 21 anys comuniquen a l’Stephen, estudiant de cosmologia a Cambridge, que li queden dos anys de vida. La parella l’encoratja a acabar el doctorat sobre la seva teoria de la creació de l’univers.\nLa teoria del todo és ciència fascinant, provocació emocional i una singular història d’amor, tot encaixat en una meravellosa pel·lícula.\nCaptivadora, preciosa, trista\n16 Anys Drama 106 min\nAndrew Neiman és un bateria de jazz jove i ambiciós, absolutament enfocat a arribar fins el capdamunt de l’elitista conservatori de música de la Costa Est on rep la seva formació.Apassionant, divertida i inspiradora. És estrany veure una pel·lícula sobre música que professa el seu amor cap a la música i cap als seus personatges per igual.\nSINOPSIManolo és un conflictiu i somiador heroi que emprèn una èpica aventura a través de mons màgics, mítics i plens de meravelles amb el doble objectiu de reunir-se amb el seu únic i veritable amor i protegir el seu poble.Una pel·lícula visualment enlluernadora, que ofereix una bonica i entretinguda història per passar-ho bé.\n11 Anys Comèdia drama 118 min\nUna família passa les vacances d’hivern als Alps. De sobte es produeix una allau que espanta els clients. La mare crida el seu marit perquè l’ajudi a salvar els seus fills, però ell ha fugit per salvar la vida. L’allau s’atura davant del restaurant, sense ocasionar danys, però l’univers familiar ja s’ha esquerdat. El marit buscarà desesperadament recuperar el seu lloc de pare de família.Una mirada plena d’intel·ligència, que arrasa amb tots els valors que sostenen el masclisme i, fins i tot, els postulats de la correcció política.Una pel·lícula audaç i inquietant. Una estrena per celebrar.\nGlobos d’Or. Nominada a la millor pel·lícula de parla no anglesa\n12 anys Espies 114 min\nBenedict Cumberbatch, Keira Knaghtley, Matthew Goode.\nDurant l’hivern de 1952, les autoritats britàniques van entrar a casa del matemàtic, analista i heroi de guerra Alar Turing amb la intenció d’investigar la denúncia d’un robatori. Van acabar arrestant-lo acusat d’una indecència greu: ser homoxesual. Els oficials no tenien ni idea que en realitat estaven incriminant el pioner de la informàtica actual.Una història meravellosa sobre la ciència i la humanitat, amb una gran interpretació de Benedict Cumberbatch. Un thriller apassionant i commovedor.NOMINADA A L’OSCAR A LA MILLOR PEL·LÍCULA\nNOCHE EN EL MUSEO 3. El secreto del faraón\nApta Aventuras 97 min\nBen Stiller, Rami Malek, Robin Williams, Owen Wilson, Dick Van Dike, Mickey Rooney\nSINOPSI:En Harry, el vigilant del museu, recorre tot el món reunint els nostres personatges favorits i altres de nous, amb l’objectiu de salvar la màgia abans que desaparegui.Una divertida aventura que no us podeu perdre!\nMr. TURNER (v.o.)\n12 Anys Biogràfica 149 min\nINTÈRPRETSTimothy Spall, Jamie Thomas King, Roger Ashton-Griffiths, Robert Portal, Lasco Atkins, John Warman\nSINOPSIBiografia sobre el pintor britànic, J.M.W. Turner (1775-1851). Artista reconegut, il·lustre membre de la Royal Academy of Arts, viu amb el seu pare i el seu fidel majordom. És amic d’aristòcrates, visita bordells i viatja freqüentment a la recerca d’inspiració. Malgrat la seva fama, també és víctima de les burles del públic i del sarcasme de la societat. Profundament afectat per la mort del seu pare, decideix aïllar-se. La seva vida canvia quan coneix a Mrs Booth, propietària d’una pensió familiar a la vora del mar.\nApta Drama 102 min\nINTÈRPRETSJames Cromwell, Geneviève Bujold, Julie Stewart\nSINOPSI:Una parella de jubilats s’enfronta a les autoritats locals de New Brunswick, per tal de poder construir una casa en la qual volen viure els darrers anys de la seva vida.\nUn pel·lícula canadenca, entranyable i sòlida, que captiva des del primer moment. Captiva la història, basada en fets reals, la música, i la gran interpretació dels dos veterans protagonistes.\n16 Anys Comèdia dramàtica 119 min\nINTÈRPRETSMichael Keaton, Emma Stone, Edward Norton, Naomi Watts, Zach Galifianakis\nSINOPSIUn actor famós per interpretar un emblemàtic superheroi, lluita per muntar una obra a Broadway i així donar un nou rumb a la seva carrera. Durant els dies que precedeixen a l’estrena ha de contractar a contracor un nou actor principal, un element perillós que garanteix la venda d’entrades i una crítica elogiosa de l’obra.Una de les pel·lícules més valentes, divertides i imprevisibles de l’any. Compta amb una espectacular interpretació de Michael Keaton. Birdman vola molt, molt alt.\nNOMINADA A 9 OSCAR\nArxiu Selecciona la categoria 2014 (60) DESEMBRE (10) JULIOL (6) JUNY (9) MAIG (9) NOVEMBRE (9) OCTUBTE (9) SETEMBRE (8) 2015 (122) ABRIL (8) AGOST (22) DESEMBRE (10) FEBRER (8) GENER (12) JULIOL (5) JUNY (6) MAIG (9) MARÇ (12) NOVEMBRE (11) OCTUBRE (10) SETEMBRE (9) 2016 (127) ABRIL (10) AGOST (22) DESEMBRE (12) FEBRER (7) GENER (13) JULIOL (9) JUNY (6) MAIG (9) MARÇ (11) NOVEMBRE (9) OCTUBRE (12) SETEMBRE (7) 2017 (149) ABRIL (11) AGOST (22) DESEMBRE (11) FEBRER (9) Gener (37) DIVENDRES 27 (25) JULIOL (7) JUNY (8) MAIG (6) MARÇ (9) Novembre (8) OCTUBRE (11) SETEMBRE (10) 2018 (67) ABRIL (9) FEBRER (10) Gener (11) JULIOL (7) DISSABTE 14, DIUMENGE 15 I DILLUNS 16 (1) DISSABTE 28, DIUMENGE 29 I DILLUNS 30 (1) DISSABTE 30, DIUMENGE 1 I DILLUNS 2 (1) DIVENDRES 13 (Cine Club V.O.) (1) DIVENDRES 20(V.O.), DISSABTE 21, DIUMENGE 22 I DILLUNS 23 (1) DIVENDRES 27 (Cine Club) (1) DIVENDRES 6, DISSABTE 7, DIUMENGE 8 I DILLUNS 9 (1) JUNY (7) MAIG (9) MARÇ (14)


La Crida elabora una guia de participació a la Paeria per a moviments socials - Crida per Lleida\nLa Crida elabora una guia de participació a la Paeria per a moviments socials\nLa Crida-CUP ha confeccionat una guia que pretén ser una eina per als moviments socials, entitats i col·lectius de la ciutat que volen fer sentir la seva veu dins la Paeria, així com facilitar-los l’accés a tot tipus d’informació i difusió institucionals.\nAquestes indicacions parteixen de la voluntat clara que els moviments socials conservin tot el protagonisme polític des de principi a fi i des d’una concepció ètica i corresponsable de l’acció col·lectiva. La Crida puntualitza que el grup municipal no “gestiona” les lluites ni els regidors “solucionen” reivindicacions; són només una eina.\nEn aquest document d’orientació s’explica que la principal via d’entrada de reivindicacions és a través de la presentació d’una moció a l’Alcalde per tal que la proposta s’inclogui dins l’ordre del dia del ple. La defensa de la moció la durà a terme el propi col·lectiu a través de la seva intervenció en seu plenària.\nEn cas que el Paer, com a President del ple, no accedeixi a incloure la moció dins l’ordre del dia, els col·lectius hauran d’adreçar la proposta als grups municipals, deixant clar que la moció és només de l’entitat. Cal evitar la pèrdua de protagonisme del col·lectiu o fins i tot la suplantació per parts dels grups amb fins electoralistes.\nLa guia també especifica com aconseguir informació institucional, tenint en compte que la normativa és força restrictiva, excepte en els casos de tramitacions que requereixin un període d’exposició pública, moment en què tothom hi pot accedir.\nAixí mateix, el document fa saber als moviments socials que en el cas que algun col·lectiu necessiti fer difusió de la seva lluita, la Crida-CUP té un espai en la revista de la Paeria que cedeix a entitats amb les quals comparteix la defensa dels drets col·lectius.\nPer últim, el grup municipal reivindica més vies de participació i informació institucionals. Creu que és necessari aconseguir cartelleres públiques per les entitats i obrir les comissions municipals informatives (que el pacte PSC-C’s ha volgut opaques). També recorda que el teixit associatiu ha de restar amatent a la tasca de l’equip de govern i ser crític amb la de l’oposició. Per això cal que no es substitueixi l’enorme tasca de mobilització al carrer per les minses vies d’entrada a la institució.\nLleida, a 16 d’octubre de 2015


Big Mama torna al gastrobar Craft Barcelona en un cap de setmana de rock i swing\nPublicado por Periodista Jussara Maria Pires de Moura el abril 14, 2017\nLa millor cervesa artesanal i els concerts en directe es donen la mà en el gastrobar Craft Barcelona. Aquesta Setmana Santa la diversió no s'atura i Craft Barcelona cita a tots els amants de la música, la cervesa artesanal i el bon menjar en el seu emblemàtic local del Barri Gòtic. El cap de setmana s'iniciarà amb el tradicional cant a l'amèrica dels 60 i 70 de The Travelling Buriitos i amb l'innovador gypsy swing de Mon Petit Món, i el seguiran el rock de Ciudad Condal i el blues d'un referent de la magnitud de Big Mama.\nL'entrada per a tots els concerts és gratuïta.\nL'agenda completa de concerts d'aquest cap de setmana a Craft Barcelona:\nDivendres 14, 13h: The Travelling Burritos - Cicle Craft&Rock\nThe Traveling Burritos neix amb la unió de tres músics de Barcelona apassionats per la música americana i el rock dels anys 60 i 70.\nDissabte 15, 13h: Mon Petit Món - Cicle Beermut&GypsySwing\nMon Petit Món és un grup únic, fruït del mestissatge musical i la fussió de cultures. Amb una guitarra i la veu tenen suficient per oferir un repertori que transita entre el jazz, la cançó francesa, la bossa nova i fins i tot les havaneres catalanes. Tot això amb un aroma d'anys 30 que asseguraran un migdia de dissabte inmillorable.\nDissabte 15, 21h: Sara i Joan - Cicle FlamencoFusion\nAtenció a aquesta veu singular. La nit del dissabte 15 és la nit del flamenc en les seves diferents facetes. Amb Sara i Joan sentirem un flamenc que es fusiona amb els estils musicals més dispars.\nDissabte 15, 23:30h: Ciudad Condal - Cicle Craft&Rock\nBarcelona porta molts anys siguent una referència del rock, i bona proba n'és la prolífica cantera de bandes de rock. Ciudad Condal, nom en homenatge a la ciutat que els va veure nèixer, omplirà Craft Barcelona de guitarres i el rock més pur la nit del dissabte. Un parell de cervesses i a ballar.\nDiumenge 17, 13h: Big Mama & Tota - Ciclo Beermut&Blues\nTercera ocasió en què Big Mama & Tota trepitjaran Craft Barcelona, i és tot un honor.Big Mama Montse, la gran dama del blues a Catalunya, toca la guitarra des dels 12 anys. Des de llavors, canta i composa les seves cançons i interpreta els clàssics. Amb l'argentí Tota, amb una guitarra acústica i harmònica procedents del Mississipí, fan la combinació perfecta per relaxar-se i 'beermutejar'.\nCraft Barcelona, situat al Carrer Paradís 4, en l'anomenat Mons Tàber de l'antiga Barcelona romana, és el refugi perfecte per relaxar-se i gaudir després d'un llarg dia de feina on beure, tastar o menjar un bon àpat.


Intercepten una pastera amb 13 migrants a 80 milles de la costa d’Alacant - À Punt\nIntercepten una pastera amb 13 migrants a 80 milles de la costa d’Alacant\nJosé Alonso, de Salvament Marítim, explica que cada vegada arriben més pasteres a costes valencianes per la saturació de les andaluses.\nUna de les pasteres que la Creu Roja va localitzar ahir al litoral d'Alacant\n15 d'octubre 2018 - 11:32\nSalvament Marítim ha rescatat aquest diumenge 13 migrants que viatgaven en una pastera a la deriva a 80 milles de la costa d'Alacant.\nUn avió que feia tasques de recerca va localitzar la barca a migdia, però la mala mar i les pluges complicaren les tasques de localització i rescat, que es va retardar fins a les 17 hores.\nPassades les 21 hores, l’embarcació de Salvament Marítim Mirfak va arribar al port d’Alacant amb els migrants, que van ser atesos per efectius de la Creu Roja. Segons fonts de l’entitat, tots eren homes d'origen nord-africà i es trobaven en bon estat de salut.\nAquest nou rescat ha tingut lloc després que la Creu Roja atenguera dissabte 23 migrants, quatre d’ells menors, que viatjaven en dues pasteres que es van detectar a Calp i a Xàbia, i que es localitzaren dues embarcacions buides a Guardamar i al Poble Nou de Benitatxell.\nEn només dos dies han arribat 36 persones al litoral valencià, i en un mes, 143. El capità de l'embarcació Mirfak, José Alonso, ha explicat aquest dilluns en Les notícies del matí que Salvament Marítim ha rescatat enguany unes 10 pasteres a les costes d'Alacant.\nL'arribada de pasteres al litoral sud de la Comunitat Valenciana és un fenomen cada vegada més freqüent. Per a Alonso, la raó és la saturació que pateix Andalusia i a l'increment de la vigilància en aquestes costes. "S'inventen noves rutes i cada vegada és més habitual que arriben pasteres més al nord [a Alacant]", ha explicat.


Mostrant articles per etiqueta: LEGO Education\nSTEAM Party Balears\nDivendres, 27 Juliol 2018\nPublicat a Actividades extraescolares\nOferim activitats extraescolars per a totes les edats basades en recursos i metodologies de LEGO® Education en funció de l'edat dels participants:\nEs tracta d'aprendre i jugar a l'aula en diferents espais o racons amb recursos i activitats dissenyats per LEGO Education, on els petits realitzen simultàniament diferents activitats de tipus cognitiu, manipulatiu i simbòlic.\nExplicar històries, aprendre matemàtiques, distingir formes i mides... a través del joc i amb materials específics de LEGO® Education.\nROBOTIX I (de 6 a 8 anys)\nA través de l'exploració del funcionament de Màquines i Mecanismes, els nens i nenes actuen com els nostres joves científics i enginyers per investigar i comprendre el funcionament de les màquines i mecanismes senzills del dia a dia, com engranatges, palanques, rodes i eixos.\nSerà el primer pas per a la introducció a la robòtica amb LEGO® WeDo, que els permetrà construir i programar el seu propi robot per superar diferents reptes d'una manera divertida.\nEls alumnes dissenyaran, construiran i programaran els seus primers robots amb LEGO® MINDSTORMS EV3, utilizant peces de LEGO i sensors. Aprendran a controlar el moviment del robot a través dels motors ia utilitzar diferents sensors com el tacte, la llum, els ultrasons i el so.\nDiumenge, 21 Gener 2018\nCom treballem el pensament computacional a Robotix Balears?\nPodríem dir que el pensament computacional, lògic o lateral fa referència a l'aproximació a la resolució de problemes de tal manera que aquests puguin ser resolts amb l'ajuda d'un ordinador i altres màquines. Es tracta d'un procés d'organització, anàlisis i representació de dades mitjançant abstraccions com a models i simulacions i l'automatització de les solucions amb algoritmes o conjunt de passes ordenades.\nLa Robòtica Educativa es troba directament relacionada amb el pensament computacional. Des de Robotix Balears utilitzem la programació i els robots per treballar aquest tipus de pensament.\nLes nostres sessions comencen amb la introducció d'un repte a partir d'un problema, el qual contextualitzem, definim i analitzem tots plegats pensant en una possible solució. Les peces dels diferents materials de LEGO Education són les eines que, juntament amb la imaginació, creativitat, innovació i col·laboració amb el company/a, ens portaran a la solució. Sempre diem que un mateix problema pot tenir diferents solucions, els nins i nines experimenten, creen i aprenen.\nEl llenguatge de la programació permet als nins i nines comunicar amb el robot que han construït, treballar amb algoritmes o seqüències d'instruccions per dur a terme la tasca que solucionarà el problema i fer ús de la prova-error. D'aquesta manera creem un cicle amb tres factors claus, la planificació, la creació d'una possible solució i la modificació d'aquesta, tenint un paper rellevant la definició del problema i la comunicació amb els altres o el treball en equip.\nUna vegada construïda la solució, entrem a la fase d'avaluació, fem judicis i crítiques sobre la construcció amb la intencionalitat d'aprendre i millorar en qualitat i eficiència.\nEl que pretenem és que els nins treballin aquest procés de resolució de problemes per transferir-lo i generalitzar-lo en el seu dia a dia, ja que desenvolupar aquest pensament ens permet tenir confiança per manejar-se amb la complexitat, incrementar la nostra persistència a l'hora de treballar amb problemes difícils o sense una solució concreta i evident, treballar la tolerància a l'ambigüitat i la capacitat de comunicar-se amb els altres i treballar junts per arribar a una meta o solució conjunta.\nT'agradaria treballar a ROBOTIX Mallorca?\nEl nou curs 2017-2018 ja ens està esperant després d'un espectacular curs 2016-2017 on varem estar presents en un munt d'escoles per tot Mallorca.\nL'èxit d'assistència, el fort interès de pares i mestres per aquesta nova extraescolar, l'incorporació d'una activitat diferent a les habituals i el recolzament d'una marca com LEGO Education són alguns dels trets significatius.\nMalgrat patim la calor de l'estiu, continuem la nostra tasca preparant noves activitats, nous materials i noves incorporacions al nostre equip.\nEns agradaria incorporar nous monitors que ens vulguin acompanyar durant el curs vinent a ROBOTIX Mallorca perquè puguin impartir les nostres activitats extraescolars amb robòtica educativa de LEGO Education, com a part de la nostra missió en facilitar l'aprenentatge de les competències i habilitats del S.XXI així com promoure les vocacions científiques i tecnològiques entre els nins i nines.\nSi estau interessats en formar part del nostre equip, potser seria convenient que comproveu si el que cercau és el que nosaltres podem oferir.\nQuina formació i experiència volem dels nostres monitors?\nValorem monitors/es que estiguin estudiant o tenguin titulació en magisteri, pedagogia, educació social o enginyeries.\nImportant que tenguin destresa i habilitat en informàtica\nEs valora titulació en monitor / director de temps lliure\nExperiència en tracte amb nens en campus, esplais, activitats esportives, associacions, activitats extraescolars...\nExperiència en adreça de grups grans i petits\nImprescindible permís de conduir i vehicle propi.\nImprescindible: Català i Castellà (a nivell oral i escrit)\nEs valora: Inglés i Alemany\nQuines tasques desenvolupareu?\nRealització d'activitats extraescolars amb LEGO Education ROBOTIX MALLORCA per a nens i nenes entre 4 i 16 anys, dins dels paràmetres de qualitat establerts\nImplementar la metodologia de LEGO Education\nGarantir la correcta comunicació entre el col·legi, la família i ROBOTIX MALLORCA\nPreparar i gestionar el material segons les activitats plantejades\nImportant: només acceptarem CV que vinguin amb el nostre model.\nCampament d'estiu amb ROBOTIX Mallorca juliol 2017\nAl curs 2016-2017 només li queden setmanes...i també arriben les vacances d'estiu!\nQuina millor manera de començar aquestes merescudes vacances amb la nova edició del campament d'estiu de ROBOTIX Mallorca.\nDissabte, 16 Juliol 2016\nCampament d'estiu amb ROBOTIX Mallorca\nDurant els passats dies 6 al 10 de juliol varem organitzar el primer Campament d'estiu de ROBOTIX Mallorca amb més de 40 nins i nines de Mallorca al Campament de la Victòria (Alcúdia).\nDes del primer moment en que varem dissenyar aquest campament, teníem clar dos objectius: en primer lloc, que els participants, molts d'ells apuntats a les nostres extraescolars de diferents escoles del curs 2015-2016, aprenguessin una mica més de la robòtica que havien fet al llarg del curs. Els més petits amb els Robots WeDo i els sets d'expansió per dissenyar, construir i programar màquines més complexes; i els més grans, amb programació avançada amb els robots MINDSTORMS EV3.\nEn segon lloc, de la mateixa manera que la missió de ROBOTIX Mallorca és fomentar les habilitats i competències del segle XXI, aquest campament era "l'excusa" per fer activitats molt diverses on els nins i nines desenvolupin la seva creativitat i talent, busquin solucions a reptes, aprenguin a treballar en equip, etc. Es a dir, incidir més en allò que han fet durant el curs amb els recursos i metodologies de LEGO Education, però aquesta vegada complementant amb altres tallers (dibuixar samarretes, busseig amb càmera fotogràfica, fabricar la seva pròpia fona, etc). Tot plegat amb ganes de diversió!\nA la nostra pàgina de Facebook ROBOTIX Mallorca varem publicar diàriament moltes imatges amb una breu explicació del anaven fent. Ara hem volgut recopilar aquestes imatges i altres que teniem guardat en un vídeo que confiem que agradi als propis nins i nines i els seus familars.\nDes de ROBOTIX Mallorca, en el nom de tots els monitors que hi vàrem estar (Pep Toni, Marta C., Auba, Carme, Sebastià i Marta R.) volem agrair a les famílies la confiança que heu dipositat en nosaltres al deixar-nos els vostres fills i filles i sobre tot agrair l'excel.lent predisposició i ganes de passar-ho bé per part dels nins i nines. Ja ho sabeu: el proper estiu, més!\nUn campament d'estiu amb molt més que robots!\nDijous, 7 Juliol 2016\nRobots y LEGO Education: material escolar del siglo XXI\nEl passat diumenge 3 de juliol varem ser protagonistes d'un extens reportatge publicat al Diario de Mallorca titulat Robots y LEGO: material escolar del siglo XXI.\nAprofitant que estavem impartint una formació de robòtica educativa amb els robots MINDSTORMS EV3 de LEGO Education a un grup de professors de Primària i Secundària a IES Antoni Maura, la periodista Mar Ferragut va assistir a una de les sessions per a esbrinar què és això de la robòtica educativa i què està fent ROBOTIX Mallorca per difondre aquesta activitat i metodologia a moltes escoles de Mallorca.\nAquí està la primera part del reportatge (podeu fer click a sobre de l'article i descarregar-ho per llegir-ho):\nAquí està la segona part del reportatge (podeu fer click a sobre de l'article i descarregar-ho per llegir-ho):\nLa tasca de ROBOTIX Mallorca no és només oferir activitats extraescolars amb robòtica educativa de LEGO Education, tal com ja hem fet al llarg d'aquest passat curs (i amb una excel.lente previsió pel curs 2016-2017). El nostre objectiu és difondre les avantatges de la metodologia i recursos de LEGO Education a nivell curricular, on els docents poden utilitzar un ventall de materials de LEGO Education pràcticament per a qualsevol assignatura o àrea d'aprenenentatge mitjançant Matemàtiques amb MoreToMath de LEGO Education, Llengües amb StoryStarter de LEGO Education o Tecnologia amb WeDo de LEGO Education.\nCom a representants de LEGO Education a Mallorca estem a disposició de les escoles perquè puguin conèixer aquests recursos i entendre cóm poden fer la integració curricular amb la formació del seu professorat.\nVols treballar a ROBOTIX Mallorca?\nEl curs 2015-2016 va finalitzar amb un èxit superior pel que fa al número d'alumnes i d'escoles que han ofert les nostres activitats extraescolars de robòtica amb LEGO Education. Mentrestant, en aquests darrers mesos previ a les vacances d'estiu, hem visitat moltes escoles per donar a conèixer quina és la nostra extraescolar, on també hem fet moltes demos i tallers amb èxit d'assistència d'alumnes i pares, si ens heu seguit pel facebook.\nMalgrat que ja són vacances, per nosaltres és hora de preparar el curs 2016-2017: novetats en materials de LEGO Education, formacions per docents en robòtica educativa, noves activitats extraescolars...i sobretot més monitors que ens vulguin acompanyar en aquesta nova etapa de ROBOTIX Mallorca.\nEfectivament, necessitem nous monitors per les nostres activitats extraescolars amb robòtica educativa de LEGO Education pel pròxim curs 2016-2017.\nQuè volem dels nostres monitors?\nSobretot que vos agradi estar amb nins i nines i tengueu experiència amb el tracte amb nins/es i amb direcció de grups grans i petits. Si a més teniu experiència en casals, esplais, activitats esportives, associacions o activitats extraescolars, molt millor. Què més ens agradaria? Valorem la formació en magisteri, pedagogia, educació social, animació cultural o arts escèniques, ja siguis titulat o estudiant. És imprescindible carnet de conduir amb vehicle propi i coneixements d'idiomes del català i castellà (l'anglès és un plus).\nMoltes i variades. Des de l'organització de l’espai per a facilitar el correcte desenvolupament de les sessions extraescolars, acompanyar els participants en l’aprenentatge personalitzat i per interessos, fer les activitats setmanals programades, etc. Però especialment facilitar l’aprenentatge de les competències i habilitats del segle XXI (comunicació, creativitat, innovació, treball en equip, resolució de problemes, lideratge) així com promoure les vocacions científiques i tecnològiques entre els nens i nenes a través de la robòtica educativa de LEGO Education.


Els ajuntaments de Girona i Figueres donen el superàvit dels trens especials de l'Onze de Setembre al Banc dels Aliments - Vila de Roses\nEls ajuntaments de Girona i Figueres donen el superàvit dels trens especials de l’Onze de Setembre al Banc dels Aliments\nSanti Vila, Carles Puigemont i Frederic Gómez\nLa quantitat total que es destina a aquesta entitat, un cop deduïdes les taxes bancàries i de tramitació, és de 2.489’98 euros.\nL’alcalde de Girona, Carles Puigdemont, i l’alcalde de Figueres, Santi Vila, han fet una donació 2.489’98 euros al president de la Fundació Banc dels Aliments de les Comarques Gironines, Frederic Gómez Pardo. Aquesta quantitat, un cop deduïdes les taxes bancàries i de tramitació, és el superàvit de la venda dels bitllets dels dos trens especials que els consistoris de Girona i Figueres van contractar per facilitar que els ciutadans i ciutadanes interessats assistissin a la manifestació de l’Onze de Setembre a Barcelona.\n“La operació és perfecta. Lliurarem 2.489 euros dels ciutadans de les comarques gironines que es van sumar a la iniciativa conjunta dels ajuntaments de Girona i Figueres als més necessitats. Ja vam comentar en el seu moment que les despeses del lloguer dels dos trens quedaven sufragades amb escreix pel preu del bitllet i que no costarien ni un euro als conciutadans de Girona i Figueres. A més, el resultat del benefici d’aquesta operació ha estat prou important com per poder beneficiar també a la societat gironina que ara mateix ho passa més malament i per això ens va semblar que el destinatari ideal havia de ser el Banc dels Aliments”, ha ressaltat Carles Puigdemont, que ha definit la manifestació de l’Onze de Setembre d‘”històrica”.\nTags: Carles Puigdemont, Frederic Gómez, Fundació Banc d'Aliments, Santi Vila, Superàvit, Trens 11 de setembre\nPrevious La Generalitat i la UdG signen el conveni per a la realització del Màster Interuniversitari en Joventut i Societat 2012-2013\nNext El rosinc Xavi Llamas va fregar el podi a la cursa del Taga 2040 Evo


La capital mundial de les Fab Labs\nBarcelona celebrarà la Fab10Barcelona on s'apostarà per convertir les ciutats en entorns de fabricació digital accessible als ciutadans\nLes Fab Labs son tallers de Fabricació digital on es desenvolupen prototips, es comparteixen dissenys i es treballa en col·laboració\nFab Lab de les Corts\n24/04/2014 16:44 Actualizado a 24/04/2014 17:10\nBarcelona. (Redacció).- Barcelona acollirà del 2 al 8 de juliol la 10a Conferència Internacional de Fab Labs, la major trobada internacional sobre Fabricació Digital, que espera comptar amb 5.000 visitants i participants.\nUn dels actes més destacats de l’esdeveniment serà el Simposi de Fabricació Digital (7 de juliol), que comptarà amb l’assistència de 1.500 persones i la participació de destacats experts internacionals. La trobada també inclou un debat entre alcaldes de diferents ciutats implicades (Lima, Boston, Barcelona, etc) en la fabricació digital.\nEls més joves, d’entre 12 i 17 anys, trobaran una gran oferta de tallers digitals al Fab Kids, al pavelló Victòria Eugènia de Fira de Barcelona. Hi podran aprendre a fabricar petits robots, construir skates, fer experiments interactius o imprimir en 3D.\nAl mateix pavelló s’hi celebrarà el Fab Festival (5 i 6 de juliol), amb tallers i activitats per a tots els públics. Reunirà membres de la comunitat internacional Fab Lab i membres de la comunitat barcelonina, a més de públic general.\nFinalment, durant la conferència hi tindrà lloc el concurs Global Fab Awards, que premia els projectes innovadors creats dins l’ecosistema Fab Lab, i la construcció col·laborativa de la tercera versió del prototip Fab House, creat per l’Institut d’Arquitectura Avançada de Catalunya.\nEn el marc d’aquesta trobada, l’Ajuntament elaborarà la Guia FAB@BCN, un directori de la comunitat de fabricació “fabbers” o “makers” instal·lada a Barcelona i la seva àrea metropolitana. Aquesta guia es posarà a disposició de tota la comunitat al web www.bcn.cat/ateneusdefabricacio.\nLa capital catalana és, de fet, la primera ciutat del món que està creant una xarxa d’ateneus de fabricació digitals municipals. En aquestes instal·lacions els barcelonins de qualsevol professió, interès o edat hi tenen un espai obert per interaccionar amb les comunitats especialitzades i amb la tecnologia.\nEls Fab Labs són tallers de fabricació digital equipats amb tecnologies d’última generació vinculats entre sí a través d’una xarxa d’intercanvi d’idees i metodologies de fabricació amb una filosofia oberta i col·laborativa. Es tracta d’espais on es poden produir objectes físics a escala personal mitjançant l’ús de maquinària controlada per ordinador, com ara impressores 3D, fresadores o talladores làser.


Els millors productes de Keya Seth: les nostres 10 millors opcions | CAT.Hair-Action.COM\nKeya Seth és conegut com el pioner de l'aromateràpia a l'Índia. És una de les principals marques de Ayurveda i Herbal de salut i cura de la bellesa de l'Índia. Productes de Keya Seth es pot confiar cegament i són molt eficaços també. La gent ha estat utilitzant Keya Seth productes per al cabell per nodrir el cabell i combatre els problemes del cabell i del cuir cabellut.\nLa part superior 10 Keya Seth productes per als cabells disponibles a l'Índia és el següent:\n1. Keya Seth aromàtic Spa Suero condicionador del pèl:\nAquest sèrum pèl meravellós que ajuda a prevenir els danys causats per les agressions del medi ambient. Està fet a partir d'olis essencials aromàtics com lavanda, gerani i llimona, fusta de cedre, rosa i taronja. Nodreix el cabell i fa que sigui llisa, suau i bonic. Si s'ha modificat artificialment els cabells o el pèl pre-medicina o de color, això protegirà el cabell i nodrir-lo, i evitar danys.\n2. Oli Keya Seth lagopus del cabell:\nAlopex oli del pèl de Keya Seth ajuda a prevenir la caiguda del cabell i enfortir les arrels dels cabells. Nodreix el cabell alhora que ajuda a lluitar contra altres reptes com les puntes obertes del cabell, envelliment prematur i la monotonia. Si té lloc l'alopècia, aquest oli per als cabells impulsarà el creixement del cabell.\n3. Keya Seth Shine Spa Seda Xampú:\nShine i seda Spa Xampú està fet de fulles de te, fenigrec, Kesin, ritha, arbre de te, mel, romaní, llimona i lavanda, que proporciona nutrició al cabell mentre que els fa més brillant, suau i sedós. També reparacions danyat, cabell opac i sec mentre que li dóna una nova vida.\n4. Keya Seth activa de l'arrel del pèl Vitalize:\nAquest és un tòner cabell que ajuda a desfer-se dels problemes del cabell sec com la caspa, picor, manca de brillantor, etc. També protegeix els seus cabells contra els raigs UV nocius que fa que el seu cabell sense vida i feble. Condiciona i nodreix el cabell profundament, mentre que el que és suau i brillant.\n5. Keya Seth Black Brillantor Paquet de pèl:\nAquest paquet de pèl està fet de fulles LODH, methi, àrnica, amla, deixava i te que protegeixen el cabell d'envelliment prematur. Això també proporciona l'aliment per al cabell i el fa més fort, gruixut i brillant.\n6. Keya Seth Shine i seda 3-in - 1 Honey Xampú:\nAquest xampú s'enriqueix amb mel, que és un condicionador natural. Aporta brillantor i brillantor al cabell que condiciona i el protegeix fins al pròxim rentat.\n7. Keya Seth pèl Oli Grown:\nSi desitja augmentar el seu creixement del pèl i desitja tenir pèl gruixut lliure d'embolics, aquest oli és una opció perfecta. No només va a impulsar el creixement del seu cabell, però també li dóna brillant, suau i lliure de borrissol problema.\n8. Keya Seth brillantor i volum Seda Xampú:\nAquest xampú de la casa de Keya Seth li ajuda a augmentar el volum del seu cabell. Això fa que el seu pèl gruixut, fort i augmenta el volum.\nLa proteïna Paquet 9. Keya Seth pèl:\nEs tracta d'un paquet de pèl especial que té propietats naturals de la henna, amla, bhringraj, methi i jatamanshi que proporciona l'aliment total al seu cabell i combat la caspa i els cabells-caiguda. L'ús d'aquest paquet de proteïna del cabell almenys una vegada en una setmana li donarà densa sa, lliure de problemes i bell cabell visiblement.\n10. Keya Seth Henna Color de cabell natural:\nProductes per al cabell Keya Seth tenen tot, incloent olis per al cabell, xampús, condicionador per al cabell, paquets i colors de pèl. Darrera a la nostra llista dels 10 Keya Seth Productes per al cabell és la seva Henna Natural Color de pèl. Compta amb henna pura deixa juntament amb les peles de taronja, l'àloe vera, la llicència de te mòlt, fibra de coco i extractes de iogurt, que cobreix tots els grisos de la vegada que proporciona una lluentor natural i saludable per a ells pel que és més manejable, brillant i saludable.\nAixí que un dels productes Keya Seth vas a provar la propera? No ens deixa un comentari!


La vila d’Enguera, poblada per 5.903 habitants, es troba situada al sud-oest de la Província de València, a 318 metres d’altitud. Enclavada en els contraforts de la serra a la qual dóna nom amb un extens terme municipal de 240,25 km². El seu territori s’integra a la comarca La Canal de Navarrés, geogràficament en el Massís del Caroig, formant una zona de transició muntanyenca entre els sistemes Ibèric i Penibètic. És una de les zones més atractives de la Comunitat Valenciana.\nNavalón és una pedania del terme municipal d’Enguera, a la província de València, Comunitat Valenciana, Espanya.


divendres, 7 de novembre de 2014 09:41\nL'Estadi Municipal de Figueres\nEl Gavà viatja a Figueres amb l’objectiu de consolidar la seva posició\nL’equip entrenat per Albert Poch busca una victòria per continuar dins dels 10 millors equips de la categoria\nEl C.F. Gavà es desplaça aquesta jornada de lliga fins a Figueres per trobar-se amb un equip potent però que ha començat la temporada amb certes irregularitats i, fruit d’això, es troba a la catorzena posició del Grup V de Tercera Divisió amb 12 punts. El Gavà, en canvi, viu un excel·lent moment de joc i de resultats que el permeten ubicar-se còmodament a la setena posició amb 18 punts. Desprès de la sòlida victòria de la passada setmana davant de l’Europa, els homes entrenats per Albert Poch visiten al Figueres amb la intenció de consolidar aquest resultat i fer-lo bo amb una nova victòria que permeti emportar-se a casa els tres punts en joc.\nNo serà fàcil, però. Poch adverteix que el Figueres “té una de les millors plantilles de la categoria, és un equip fet per pujar que no ha començat bé però ha estat a causa de diverses lesions que han tingut entre els jugadors de dalt i que els ha dificultat fer gols”. Tot i aquests problemes, Poch no dubta que “el Figueres té un senyor equip com no podia ser menys perquè han fitxat el millor de la seva zona, tenen un equip fantàstic”. Serà un partit “molt difícil” perquè “és un equip que intenta jugar, el perfil d’entrenador que tenen ara és el d’un ex-jugador al que li agrada molt jugar la pilota, de fet en el partit que els vaig veure la setmana passada quan van jugar millor és quan el Terrassa el va ficar el gol, llavors van canviar una mica de jugadors, van jugar al contraatac, i això va matar al Terrassa. És un equip que té molts perfils, pot jugar de moltes maneres, i sense cap mena de dubte estarà per la zona alta de la taula”.\nEl partit entre el Figueres i el Gavà es jugarà diumenge, 9 de novembre, a partir de les 16:30h. a l’Estadi Municipal de Figueres.\nDarrera actualització de divendres, 7 de novembre de 2014 09:59


El Mercat provisional de Sant Andreu celebra la seva obertura | betevé Web\nRedacció btvnotícies dissabte 11 de novembre, 2017 , 14.50\nEls paradistes s’han traslladat a aquesta carpa provisional, on s’estaran fins que s’acabi la remodelació de l’edifici del mercat, el 2019\nAquest dimarts els paradistes del Mercat de Sant Andreu van obrir la carpa provisional al carrer de Sant Adrià. S'hi estaran fins que s'acabi la remodelació de l'edifici del mercat el 2019. Per donar a conèixer aquesta nova ubicació entre els veïns i celebrar les millores, aquest dissabte s'ha organitzat una festa d'inauguració amb tallers infantils, música i fins i tot castellers.\nLa nova carpa està formada per dos mòduls. Al primer, hi ha cinc establiments no alimentaris i el segon allotja els 18 alimentaris i els diferents serveis. Els paradistes s'han mostrat satisfets amb la ubicació de l'emplaçament provisional. A més, asseguren que el mercat necessitava una reforma.\nEl cap de setmana passat, els paradistes es van acomiadar del Mercat de Sant Andreu per posteriorment traslladar-se a la carpa provisional mentre duren les reformes. Montserrat Ballarín, regidora de Comerç i Mercats, ha recordat que les obres s'allargaran fins al 2019 i ha destacat la complicitat dels treballs i de la zona.


Hi ha vida més enllà de la rúbrica analítica - Tecnocentres\nMassa docents han vist en la rúbrica una eina per millorar la qualificació. En un examen, és senzill posar qualificacions. S’assignen punts i mitjos punts a les preguntes i se sumen les que l’alumne ha fet bé. Però amb activitats més competencials (una exposició oral, una maqueta, un vídeo, etc.) és més difícil. I molts docents han trobat la llum amb la rúbrica analítica. Assignem uns quants criteris amb unes ponderacions, afegim unes puntuacions a cada nivell i… llestos! Sembla que la qualificació queda més justificada.\nNo seré jo qui digui que això no és correcte i que no s’ha de fer. Però res té a veure amb l’avaluació formativa. Algun altre amic m’ha dit en alguna ocasió que per aquí es comença. I no dic que no, i sempre millor donar les qualificacions així amb la rúbrica analítica que amb un numeret sol que costa molt de justificar perquè és exactament aquell.\nPerò, com reafirmava fa poc a Twitter (amb algunes veus en contra), crec que la rúbrica no serveix per a qualificar. Es pot utilitzar i millorar la qualificació, però la seva funció crec que ha de ser una totalment diferent. Ha de servir per poder tenir criteris clars per poder fer, sobretot, coavaluacions i autoavaluacions. Per tant, per poder detectar els aspectes d’una tasca o d’una habilitat que ja hem assolit i els que encara tenim marge de millora. I, lògicament, millorar-los i tornar a avaluar-los més endavant.\nI per què dic que hi ha vida més enllà de la rúbrica? Perquè hi ha altres instruments que, en moltes ocasions, ens ajuden molt més a fer aquest procés. Per exemple, les rúbriques d’un sol punt, que en parlava en aquest article, són un instrument molt millor. És cert que aquestes rúbriques d’un sol punt no serveixen per qualificar ni que vulguem, i això ja m’agrada. Però a més, provoca una reflexió que massa cops no es produeix amb l’automatització de les rúbriques analítiques. L’alumne no pot marcar una descripció (massa cops no les llegeix i imagina una escala de qualificació amb Malament, Regular, Bé, Molt bé), sinó que ha d’escriure aquells aspectes que ha fet bé i els que no, a partir d’uns criteris clars.\nPerò encara en tenim més. Les bases d’orientació, per exemple. Algú dirà que no són un instrument d’avaluació, sinó que són pautes per saber fer una activitat. I això és el que són, però un cop fetes (si les fan els alumnes, el procés ja és una font important d’aprenentatge), són molt útils perquè l’alumne revisi com està acomplint la tasca. I, això, és avaluar.\nI seguim. Les llistes de confrontació o de verificació (cadascú li diu com vol, en anglès checklists) són un altre molt bon instrument. Són per revisar aspectes molt més concrets, però igualment útils. L’alumne només ha d’indicar si compleix o no el criteri.\nSegur que en podríem trobar d’altres (escales de qualificació, graelles d’observació, dianes d’aprenentatge, etc.). En tot cas, l’article només volia mostrar que, a part de les rúbriques analítiques, hi ha molts altres instruments que ens poden ser molt més útils per acompanyar als alumnes en el seu procés d’aprenentatge, sense qualificar-los i donant-los criteris clars per poder autoavaluar-se i coavaluar-se, a part de rebre el nostre feed back, per descomptat.\nPrevious PostDocuments de text per consultar-los en pantalla?\nNext PostDarreres actualitzacions de CoRubrics


Fons documental de l'Arxiu Municipal de Guardiola de Berguedà | Mapes de Patrimoni Cultural\nFons documental de l'Arxiu Municipal de Guardiola de Berguedà\nFons documental de l'Arxiu Municipal de Guardiola de Berguedà Guardiola de Berguedà\nAjuntament de Guardiola de Berguedà.Plaça Municipal núm. 3. CP 08694. (Guardiola de Berguedà)\nAjuntament de Guardiola de Berguedà. Al centre de la població al barri de l'Hostalnou.\nDOGC. 3437.Llei 10/2001 de 13 de juliol\nL'arxiu municipal de Guardiola conté bona part dels fons que integren el patrimoni documental del municipi. La part més important és la dels fons generats per les diferents administracions municipals al llarg de la història (fons de Brocà, Gavarrós, Guardiola i part de Sant Julià de Cerdanyola que fins el 1993 va pertànyer a Guardiola de Berguedà). Entre la documentació conservada a l'arxiu cal destacar-ne el fons de l'administració local de l'ajuntament de Guardiola de Berguedà, el fons de l'antic municipi de Brocà dels anys 1729 a 1943; fons públics no municipals com ara el Registre del jutjat de pau dels anys 1878 a 2005 i fons privats diversos. Entre aquests cal destacar-ne la Cambra agrària local, la germandat de llauradors i ramaders i el sindicat agrícola dels anys 1939 a 1968; l'arxiu de L'Associació de Defensa Forestal dels anys 1992 a 2001; la Delegació local de les FET i les JONS del 1939 a 1977; l'agrupació Coral Mixta dels anys 1952 a 1982, l'arxiu de l'agrupació excursionista de ·Les Cabretes de l'any 1993; del club de futbol de Guardiola dels anys 1940 a 1962, el fons de la parròquia dels anys 1954 a 1958; el de la Mútua de Previsión de las Entidades Sindicaes Autónomas de l'any 1955 i el fons de L'Associación de Cabezas de Família del Movimiento nacional dels anys 1965 a 1969.\nCal destacar-ne també un fons fotogràfic cedit per nombrosos habitants de Guardiola que s'ha de classificar. El fons Municipal està format per administració general del mateix ajuntament (òrgans col·lectius de govern, comissions de govern, comissió de governació, comissions informatives, organitzacions supramunicipals, alcaldia, secretaria, regidories, serveis jurídics, personal, correspondència, participació ciutadana i protocol). També hi ha un apartat dedicat a Hisenda que inclou la descripció, el patrimoni, la intervenció, tresoreria, fiscalitat, juntes i comissions, pòsit, taula de canvi i emissió de Moneda, un de proveïments que inclou el proveïment de productes per al consum de la població, les aigües, fonts i safareigs, mercats i fires, atenció a al consumidor, escorxador, delegació local de proveïments, transport públic i juntes i comissions municipals. Hi ha un apartat de Serveis Socials amb els centres assistencials, cooperació i solidaritat, atenció als refugiats i víctimes de guerra, assistència social, actuacions en contra de l'atur laboral i orientacions professionals i les juntes i comissions, patronat i junta local de Reformes Socials. El capítol de sanitat engloba el cementiri i els serveis funeraris, les epidèmies i contagis, inspecció sanitària i laboratori municipal, personal facultatiu del cos mèdic, centres sanitaris municipals, Farmàcies, l'Ambulància, Serveis veterinaris, neteja viària, recollida i tractament de residus sòlids, juntes i comissions municipals. En quant a obres i urbanisme hi ha l'apartat de planejament, de gestió urbanística i informació, d'obres d'infraestructura, d'immobles municipals, de la brigada municipal i les obres, de vialitat, de les obres de particulars i de serveis, d'habitatges de promoció municipal, de disciplina urbanística i de les juntes i comissions. Hi ha un apartat de la Seguretat Pública, dels Serveis militars com ara els allotjaments militars, les quintes i allistaments els béns subjectes a requisa militar i les juntes i comissions; de Població amb els Censos, el Padró, immigració, estrangeria, registre civil electoral, junta del cens de la població; de les eleccions (municipals, jutge de pau, diputats provincials, Parlament de Catalunya, Corts Generals, Parlament Europeu, ces electoral, referèndums i plebiscits; un capítol dedicat a ensenyament (infantil, primari, secundari, règim especial, d'adults, educació especial, ajuts i beques, cens escolar), un altre de l'àmbit de la cultura (festes populars i festa major, activitats i iniciatives culturals, centres culturals municipals, patrimoni historio-artístic i natural, relacions amb les entitats culturals, normalització lingüística, esports, joventut, promoció turística, juntes si comissions municipals de la cultura. Finalment el darrer bloc correspon amb els serveis agropecuaris i del Medi Ambient amb els censos i estadístiques agrícoles i ramaderes, danys provocats a l'agricultura, plagues i foment i millora del regatge, foment forestal, aprofitament de les aigües, Medi ambient, representativa agropecuària i juntes i comissions locals.\nL'ajuntament de Guardiola de Berguedà es la corporació pública que governa i administra els interessos del municipi de Guardiola de Berguedà. Aquest municipi es va crear el 1936 per l'agregació del municipi de Brocà i Sant Julià de Cerdanyola que es va disgregar de Guardiola el 1993. La documentació municipal ha estat conservada a les dependències de l'Ajuntament i els seus successius emplaçaments fins a la ubicació actual. No es té constància de cap documentació arxivística específica ni tampoc cap instrument de documentació sistemàtic fins que l'Oficina de Patrimoni Cultural de la Diputació de Barcelona hi va portar a terme entre el mes de febrer de 1995 i març de 1998 un recull i classificació de l'arxiu municipal. L'adhesió de l'ajuntament a la xarxa d'arxius municipals de la Diputació de Barcelona durant el 2004 ha permès que l'arxiu es mantingui i s'actualitzi sistemàticament.\nRUMBO i SOLER, A. (2005). Fons de l'Ajuntament de Guardiola de Berguedà. Comunitat de la Xarxa d'arxius municipals. Diputació de Barcelona. Oficina de Patrimoni Cultural. Www.xam.diba.cat, www.guardioladebergueda.net


Un atac aeri mata 30 refugiats al nord de Síria\nUn bombardeig aeri ha deixat aquest dijous com a mínim 30 morts , entre ells dones i nens, al nord de Síria, a la frontera amb Turquia, segons ha informat l'Observatori Sirià de Drets Humans. L'objectiu ha estat el camp per a refugiats de Kamunia , a la localitat de Sarmada, a la província d'Idlib . A més dels morts, els bombardejos han devastat moltes de les instal·lacions.\nKamunia és refugi de diversos centenars dels 6,6 milions de desplaçats interns sirians , segons estimacions de l'ONU. No hi ha dades oficials sobre les víctimes o els danys que ha causat el suposat atac aeri, ni sobre qui l'ha perpetrat.\nA la zona operen diversos grups armats opositors tant no islamistes, vinculats a l'anomenat Exèrcit Lliure de Síria, com el salafista Ahrar a Xam i fins i tot brigades del Front al-Nusra (al-Qaida a Síria).\nel bombardeig arriba després d'unes setmanes d'intensos combats a la veïna província d'Alep, on Govern i oposició han acordat un alto el foc durant 48 hores. Aquest alto el foc no involucrava a Idlib, una província controlada per l'oposició a Assad excepte el nord, en mans kurdes.\nArtículo anteriorL'increïble ball sobre barra d'una dona de 70 anys\nArtículo siguienteMandicó alerta que si s'augmenten els impostos a les estacions d'esquí s'invertirà menys


Castell de Bellvís - Viquipèdia, l'enciclopèdia lliure\n41° 22′ N, 2° 07′ E / 41.37°N,2.12°E / 41.37; 2.12\nEl Castell de Bellvís o la Torrassa és un monument i un jaciment arqueològic protegit com a bé cultural d'interès nacional del municipi de l'Hospitalet de Llobregat (Barcelonès).\nLa Torrassa és una antiga masia de planta irregular i parets gruixudes, amb teulada a doble vessant i el carener paral·lel a la façana principal. Una torre d'estructura quadrada s'alça des d'un extrem de la casa. A la planta baixa hi ha una zona excavada a la roca que devia fer funcions de cava o celler. A la façana principal s'obren obertures de forma rectangular i algunes d'elles estan emmarcades per una motllura llisa. L'estructura de la masia del segle XVI queda pràcticament amagada per les construccions que s'han anat annexionant a l'edifici original.\nUnes excavacions arqueològiques recents han posat al descobert un edifici del segle XII-XIII, flanquejat per un fossat, amb una muralla de 5 metres d'alçada i 20 metres de longitud, amb sis espitlleres al segon pis. El parament del mur és de carreuons ben escairats units amb morter de calç de forma regular. Aquestes restes es poden identificar amb les de l'antic castell o torre de Bellvís.\nLa primera documentació que es té del castell o torre de Bellvís és del segle X. La següent referència és al segle XII, i es menciona altres vegades en els segles posteriors fins al segle XVI, moment que desapareix de la documentació. La primera referència documental directa a la masia de la Torrassa data de l'any 1512 i apareix en un escrit del notari barceloní Anton Benet Joan, que la menciona com la torre qui és vora proensana. Aquest document està recollit en el llibre de Jaume Codina, Els pagesos de Provençana, el qual explica "La torra qui és vora proensana" és l'antic castell o torre de Bellvís, més tard anomenat La Torrassa, i que el 1512 encara es conserva en estat acceptable en un pujol a la part damunt del camí ral.\nAls segles XVII i XVIII es van fer grans reformes i ampliacions estructurals de la casa, i als segles XIX i XX se li va annexar un cos al sector nord i un altre al sud. L'any 1902 comença la urbanització del barri de la Torrassa i la masia queda integrada dins l'entramat urbà.\nA Wikimedia Commons hi ha contingut multimèdia relatiu a: Castell de Bellvís\n↑ 1,0 1,1 1,2 1,3 «Castell de Bellvís». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 18 abril 2012].\n↑ «Trobades restes d'un castell medieval durant les obres de rehabilitació d'un edifici de l'Hospitalet». El Periódico, 21-10-2008. [Consulta: 26 maig 2012].\nObtingut de «https://ca.wikipedia.org/w/index.php?title=Castell_de_Bellvís&oldid=21187967»\nLa pàgina va ser modificada per darrera vegada el 20 maig 2019 a les 20:13.


Publicat el 04.08.2019\nEl President Torra, de visita familiar a la Festa Major\nVa participar a la cantada per la llibertat de la Paret de les Mentides\nLa Festa Major va rebre ahir una visita inesperada. El President de la Generalitat, Quim Torra, va fer una visita familiar pel centre de la vila coincidint amb la repicada de campanes, el llançament de coets i la cercavila de Gegants. L'alcalde d'Argentona, Eudald Calvo, va saludar-lo i el va acompanyar en part del seu recorregut.\nTorra, que anava acompanyat de la seva dona, va rebre la salutació de molts argentonins que, finalment, el van convidar a participar a la cantada setmanal pels presos que s'organitza en la Paret de les Mentides. A les vuit del vespre, el President va participar en l'acte on també va escoltar proclames per la unitat de l'independentisme.


Quan la merla canta enfora del niu...\n18 maig 2021 12:23\nBiel Florit | 13 juliol 2011\nVaig assistir el passat dimecres 6 de juliol a la reunió convocada per la Plataforma 29-M a la casa de cultura sineuera. Ja saben, tot el bugat de l'estàtua instal·lada ben enmig de la plaça de la vila sense encomanar-se a Déu ni a Maria Santíssima, sense consens de ple, zona BIC i sense sol·licitar permís a Patrimoni. Aquí m'agrada, aquí m'ho tremp i aquí m'ho menj. Amb tot l'agreujant dels il·lustres convidats (volia dir assistents, perquè ara resulta que no els convidà ningú) dels KKK diversos que mogueren alulea, increparen a la bibliotecària perquè parlava sineuer i ells volien que ho fes "en mallorquín", xiularen i cridaren "'fuera!, 'fueraaa...!" a La Balanguera, una colla d'externs que ens haurien ventat (o ho haurien intentat) si no hagués estat per la presència de dos policies municipals uniformats (en diumenge, quan sols n'hi sol haver un de servei), i aquella colla que cassoles passades pel cap, espases llargues i alguns/nes vestits a l'ampla i rares banderes de tres barres, que feren una pantomima de benedicció d'un gust ben dubtós, arquebisbe grassonet inclòs. No, sapigueu-ho, segons el senyor Jaume, màxima autoritat del poble aquells dies, no els havia convidat ningú, malgrat els tamborers i que s'havien canviat dins dependències de la Sala molts d'ells. Es veu que es gastaren una barra mai vista. I qui ho vulgui creure, endavant.\nA la reunió es tragué poc el net de res, que potser era del que es tractava per part de qualcú. O qualcuns. Sols un parell de coses s'arribaren a posar damunt taula. Per exemple, que Pere Joan Jaume Florit, que aquell 29-M era i actuava com a batle en funcions, no demanà excuses ni perdó a ningú per les merdoses declaracions que havia fet a IB3 el mateix dia dels fets. Argumentà que ja ho havia fet per la premsa quan trobà que ho havia de fer. El mateix senyor Pere J. afirmà que en aquell temps i moment hi havia algú dins Patrimoni que "mos volia mal". No hi va haver manera de fer-li aclarir qui era ni per què. Que l'estàtua encara no havia estat pagada del tot i mancaven devers 3.800 euros a liquidar per part del donant, i que a la vista dels esdeveniments d'aquí fins al 25 de juliol venidor, quan el primer ple ordinari d'aquesta tongada, res es faria de llevar ni deixar tocar l'escultura.\nDesprés, en haver acabat comptarem. Que de la "nocturnitat" sospitosa de la col·locació de la mateixa res de res, mantingué Joan Ferriol del PSOE, que era el que havia fet obsequi dels material de la peanya, així com de la grua per treballar tot el cabal, ho hagueren de fer el dissabte de tard per compromisos diversos, i que si algú va dormir dins un vehicle la nit del dissabte al diumenge, amem si un no podrà dormir on li dóna la real gana, fotre.\nEl (quasi) donant, senyor Joan Sastre i Balaguer, assistent a l'acte, puny a la barbeta, orella badada i boca ben closa, no digué res en tot l'acte. Alguna puça al seient, bufà, arrufà el nas, però ni pruna. Quan ja partia el vaig escometre en aquest sentit. La seva resposta va ser clara i precisa: no havia dit res perquè ningú no li havia demanat res. I la raó li vessava.\nI poca cosa més. Conclusions molt personals: o qualcú es passà deu pobles i es pensava que era una ventositat i resultà ser una altra cosa, o, com el mascle de la merla, canta enfora del niu per distreure la salvatgina. O constatar que el cocodril plora quan badalla però després va a la seva. El temps ens donarà la resposta exacta.